Doklady na doloženie ku žiadosti o nájomný byt:
a)	originál potvrdenia o čistom príjme žiadateľa a osôb s ním žijúcich v spoločnej domácnosti, ktorých príjmy sa posudzujú spoločne podľa osobitného predpisu za predchádzajúci kalendárny rok (vyplní zamestnávateľ resp. iná organizácia, od ktorej sa príjem poberá- potrebné je doložiť originál potvrdenia od mzdovej účtovníčky s prehľadom výšky čistého príjmu za každý kalendárny mesiac predchádzajúceho kalendárneho roka podpísané a opatrené pečiatkou) alebo originál výpisu z daňového priznania, ktorý žiadateľovi na základe jeho žiadosti vydá príslušný daňový úrad, pričom ak ide o daňovníka, ktorý je povinný komunikovať s finančnou správou elektronicky, podá si žiadosť o vydanie potvrdenia elektronicky prostredníctvom osobnej internetovej zóny a ak ide o daňovníka, ktorý nemá povinnosť komunikovať s finančnou správou elektronicky, podá žiadosť o vydanie na daňový úrad v papierovej forme a to osobne alebo poštou,
b)	potvrdenie/doklad o poberaní dávky nemocenského poistenia podľa osobitného predpisu - napr. nemocenské, ošetrovné, vyrovnávacia dávka, tehotenské, materské, otcovské;
c)	potvrdenie/doklad o poberaní dávky dôchodkového poistenia podľa osobitného predpisu - starobný dôchodok, predčasný starobný dôchodok, invalidný dôchodok, vdovský dôchodok, vdovecký dôchodok, sirotský dôchodok, rodičovský dôchodok;
d)	potvrdenie/doklad o poberaní dávky v nezamestnanosti;
e)	potvrdenie/doklad o poberaní peňažného príspevku na opatrovanie;
f)	potvrdenie/doklad o poberaní peňažného príspevku na osobnú asistenciu;
g)	potvrdenie/doklad o príjme v rámci vyživovacej povinnosti detí a náhradného výživného;
h)	potvrdenie/doklad o poberaní rodičovského príspevku;
i)	potvrdenie/doklad o poberaní prídavku na dieťa;
j)	potvrdenie/doklad o poberaní doktorandského štipendia;
k)	potvrdenie/doklad o poberaní výsluhového príspevku, výsluhového dôchodku, invalidného výsluhového dôchodku, vdovského výsluhového dôchodku, vdoveckého výsluhového dôchodku, sirotského výsluhového dôchodku;
l)	pri nezaopatrených deťoch starších ako 16 rokov žijúcich v spoločnej domácnosti so žiadateľom doklad o príjme napr. dohoda o brigádnickej práci študenta. Pokiaľ dieťa staršie ako 16 rokov nemá príjem, je potrebné predložiť čestné prehlásenie zákonného zástupcu s úradne osvedčeným podpisom o nepoberaní príjmu za predchádzajúci kalendárny rok;
m)	obdobné príjmy zo zahraničia s úradným prekladom potvrdenia o príjmoch;
n)	čestné prehlásenie s úradne osvedčeným podpisom, že žiadateľ nie je nájomcom obecného bytu, nájomného bytu, služobného bytu, bytu vo vlastníctve štátu alebo vyššieho územného celku alebo vlastníkom, spoluvlastníkom alebo vlastníkom v bezpodielovom spoluvlastníctve manželov nehnuteľnosti určenej na trvalé bývanie na území Slovenskej republiky a ani nemá zriadené právo bývania a užívania zodpovedajúce vecnému bremenu v nehnuteľnosti na území Slovenskej republiky a v minulosti sa nestal vlastníkom takejto nehnuteľnosti;

o)	v prípade žiadateľa o pridelenie služobného bytu - čestné vyhlásenie, že žiadateľ nie je nájomcom obecného bytu, nájomného bytu, služobného bytu, bytu vo vlastníctve štátu alebo vyššieho územného celku, alebo vlastníkom, spoluvlastníkom alebo vlastníkom v bezpodielovom spoluvlastníctve manželov nehnuteľnosti určenej na trvalé bývanie na území hlavného mesta SR a ani nemá zriadené právo bývania a užívania zodpovedajúce vecnému bremenu v nehnuteľnosti na území hlavného mesta SR a v minulosti sa nestal vlastníkom bytu podľa osobitného zákona;
p)	doklady preukazujúce rodinný stav žiadateľa s úradne osvedčeným podpisom (čestné prehlásenie žiadateľa, že je slobodná/ý alebo sobášny list, úmrtný list manžela, manželky alebo fotokópiu rozsudku o rozvode s vyznačenou právoplatnosťou);
q)	kópie rodných listov detí, ak má žiadateľ deti a žijú s ním v spoločnej domácnosti;
r)	čestné prehlásenie s úradne osvedčeným podpisom od oboch manželov, že spolu trvale nežijú v spoločnej domácnosti, pokiaľ má záujem o byt len jeden z manželov;
s)	vyjadrenie riaditeľa organizácie v zriaďovateľskej pôsobnosti mestskej časti, v ktorej je žiadateľ zamestnaný (vyžaduje sa len v prípade, ak ide o žiadateľa o pridelenie služobného bytu);
t)	iné doklady preukazujúce osobitné okolnosti súvisiace so žiadosťou.

Prílohy ku žiadosti musia byť podané osobitne aj pre všetky dospelé osoby a dospelé deti zahrnuté do žiadosti, ktoré sú súčasťou domácnosti žiadateľa a s ktorými plánuje žiadateľ v byte bývať.